est.hu : Mozi : Filmek : November Man
Kapcsolatra vágysz? Szerezz egy kutyát! – ez a legjobb tanács, amit egy régi CIA-ügynök ígéretes tanítványának adhat, de sajnos ő maga az, aki ezt a szabályt rendre megszegi. Pierce Brosnant a jóisten is filmbeli kémnek teremtette…
…és ha a James Bond szerep már rég oda is veszett, Brosnan saját cégén keresztül, és most producerként dolgozva azért csak összegründolt magának egy újabb kémdarabot, siker esetén még a folytatást sem zárva ki.
Ő most Peter Devereaux, a visszavonult CIA ügynök – azt nem tudom, innen hogy lehet nyugdíjba menni -, akit egy korábbi főnöke keres meg, hogy segítsen kimenekíteni valakit a leendő orosz elnök köreiből, aki fontos információkkal rendelkezik, ám az akció balul sül el, mert az ügynökség egy másik főnöke az illető kiiktatását rendeli el, amiben részt vesz hősünk régi tanítványa is, aki legfőbb ellenfelévé válik.
A kissé túlbonyolított történet javarészt a közeli Belgrádban játszódik, ahol a jelek szerint minden második lakos amerikai vagy orosz, és az egymásra rakódó, gyakran felesleges fordulatok miatt kissé nehéz követni a fejleményeket, de a szépen öregedő Brosnan most is karizmatikus, a látványt pedig a szépséges, de nem túl izgalmas Olga Kurylenko, és a kezdőnek számító Luke Bracey szolgáltatja. A nagyrészt korrekt, de semmiben sem meglepő darab legfurcsább vonása a feláldozott CIA ügynökök igen magas száma, pedig ők is csak a munkájukat végzik, nem tehetnek róla, ha valamelyik főnök rossz utasítást ad ki.
amerikai akciófilm, 108 perc, 2014
Peter, a CIA egykori legjobb embere új küldetést kap: egy szemtanút kell megvédenie, csakhogy ezúttal pont a volt munkatársaitól.
Bemutató: 2014. október 9.